แห่ร้องเรียนเปลี่ยนบัตรชิป
ธปท.ออกหนังสือกำชับแบงก์ต้องให้บริการข้อมูลและเงื่อนไขบัตรติดชิปต่อลูกค้าให้ชัดเจนและถูกต้อง หลังพบประชาชนแห่ร้องเรียนอื้อ
14 มิ.ย. 2559

ธปท.ออกหนังสือกำชับแบงก์ต้องให้บริการข้อมูลและเงื่อนไขบัตรติดชิปต่อลูกค้าให้ชัดเจนและถูกต้อง หลังพบประชาชนแห่ร้องเรียนอื้อ
นายวิรไท สันติประภพ ผู้ว่าการธนาคารแห่งประเทศไทย (ธปท.) ได้ออกหนังสือเวียนถึงผู้จัดการธนาคารพาณิชย์ทุกแห่ง เรื่องการเปลี่ยนบัตรเอทีเอ็มและบัตรเดบิตจากแบบแถบแม่เหล็กเป็นบัตรติดชิปให้แก่ลูกค้า เพราะตั้งแต่ ธปท.กำหนดให้ธนาคารพาณิชย์ต้องเริ่มเปลี่ยนระบบบัตรเอทีเอ็มหรือบัตรเดบิต ตั้งแต่ 16 พ.ค. 2559 เป็นต้นมา กลับพบว่าการให้ข้อมูลและแนวปฏิบัติของธนาคารพาณิชย์หลายแห่งยังไม่ชัดเจนเพียงพอ เห็นได้จากข้อร้องเรียนของลูกค้าในหลายกรณี เช่น การขึ้นค่าธรรมเนียมชิปการ์ด การยกเลิกบัตรเอทีเอ็มแบบธรรมดา การบังคับขายบัตรที่มีค่าธรรมเนียมสูงที่มีการพ่วงสิทธิประโยชน์เพิ่มขึ้นโดยไม่ให้ทางเลือกกับลูกค้าในการใช้บัตรแบบธรรมดา
ดังนั้น ธปท.จึงขอย้ำให้ธนาคารพาณิชย์ตระหนักถึงการดูแลลูกค้าในช่วงปรับเปลี่ยนเป็นระบบชิปการ์ด โดยให้ธนาคารต้องเปิดเผยข้อมูลผลิตภัณฑ์ที่ชัดเจน ถูกต้อง ครบถ้วน โดยคำนึงถึงสิทธิของลูกค้าอย่างน้อยในเรื่องการที่จะได้รับข้อมูลที่ถูกต้อง โดยเฉพาะข้อมูลสำคัญที่มีผลต่อการตัดสินใจใช้บริการของลูกค้า และสิทธิที่จะเลือกซื้อผลิตภัณฑ์และบริการทางการเงินได้อย่างอิสระ ตามแนวนโยบายของ ธปท. เรื่องการนำเสนอข้อมูลเกี่ยวกับผลิตภัณฑ์ทางการเงินของธนาคารพาณิชย์อย่างเคร่งครัด
ทั้งนี้ ข้อมูลที่สำคัญต่อการตัดสินใจของลูกค้า อาทิ ประโยชน์ในการเปลี่ยนเป็นบัตรชิปการ์ด ค่าใช้จ่ายของธนาคารในการเปลี่ยน รวมถึงค่าธรรมเนียมบัตรรายปีที่ชัดเจน เพื่อให้ลูกค้าสามารถเปรียบเทียบกับธนาคารพาณิชย์อื่นได้ รวมทั้งให้ทราบข้อเท็จจริงที่ว่า บัตรแถบแม่เหล็กเดิมยังสามารถใช้งานได้ไปจนถึงสิ้นปี 2562 นอกจากนี้ธนาคารพาณิชย์ต้องชี้แจงสิทธิและให้สิทธิลูกค้าที่จะสามารถเลือกซื้อผลิตภัณฑ์ทางการเงินได้โดยอิสระ โดยไม่ถูกบังคับหรือจำยอมให้ต้องใช้ชิปการ์ดที่ขายพ่วงประกันหรือผลิตภัณฑ์การเงินอื่นๆ ที่มีค่าธรรมเนียมการบริการที่สูง
ด้าน นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธปท. กล่าวว่า ก่อนหน้านี้ ธปท.ได้กำชับไปแล้วว่า ทุกสาขาของธนาคารพาณิชย์จะต้อง เตรียมบัตรเดบิตพื้นฐานที่ใช้สำหรับกดเงินและรูดซื้อสินค้า โดยไม่มีการพ่วงบริการอื่น ซึ่งมีค่าธรรมเนียมรายปีต่ำสุดไว้ให้ลูกค้าที่ต้องการบัตรแบบธรรมดาไว้เป็นทางเลือกด้วย จะบอกว่าไม่มีหรือหมดไม่ได้ หากสาขาใดของธนาคารใดก็ตามแจ้งลูกค้าว่าไม่มีชิปการ์ดพื้นฐาน จะต้องทำบัตรชิปการ์ดพ่วงประกันหรือพ่วง สิทธิประโยชน์อื่นๆ ก็ขอให้ลูกค้าโทรแจ้ง ธปท.ที่สายด่วน 1213 ธปท.จะดำเนินการสอบสวนและจัดการกับธนาคารพาณิชย์แห่งนั้นทันที
"เรื่องค่าธรรมเนียมที่แตกต่างกัน โดยบางแบงก์ได้ปรับลดค่าธรรมเนียมรายปีลงมา บางแบงก์คิดค่าธรรมเนียมเท่ากับบัตรเดบิตเดิมที่ใช้อยู่ในปัจจุบัน และบางแบงก์ปรับขึ้นนั้น ลูกค้าสามารถเปรียบเทียบราคาค่าบริการได้ตามตารางเปรียบเทียบค่าธรรมเนียมบัตรชิปการ์ดที่เว็บไซต์ของ ธปท.ได้ เพื่อจะได้มองหาแบงก์ที่ให้เงื่อนไขที่ได้ประโยชน์สูงสุด ภายใต้ค่าใช้จ่ายที่เหมาะสมในการรับบริการ" นางทองอุไร กล่าว